CELEX: 52016PC0788
Language: bg
Date: 2016-12-13
Title: Предложение за РЕГЛАМЕНТ НА ЕВРОПЕЙСКИЯ ПАРЛАМЕНТ И НА СЪВЕТА за изменение на Регламент (ЕО) № 1059/2003 по отношение на териториалните типологии (Tercet)

ЕВРОПЕЙСКА КОМИСИЯ
            Брюксел, 13.12.2016
            COM(2016) 788 final
            2016/0393(COD)
            Предложение за
            РЕГЛАМЕНТ НА ЕВРОПЕЙСКИЯ ПАРЛАМЕНТ И НА СЪВЕТА
            за изменение на Регламент (ЕО) № 1059/2003 по отношение на териториалните типологии (Tercet)
            (текст от значение за ЕИП)
            
               
         
         
            
               ОБЯСНИТЕЛЕН МЕМОРАНДУМ
            
            
               1.КОНТЕКСТ НА ПРЕДЛОЖЕНИЕТО
            
            
               •Основания и цели на предложението
            
            
               Евростат публикува европейска статистическа информация на регионално ниво в редица статистически области в съответствие с 
               
                  Регламент (ЕО) № 1059/2003
               
               (
                  1
               ) за установяване на обща класификация на териториалните единици за статистически цели (NUTS). Тази статистическа информация се използва широко в контекста на регионалната политика на ЕС и за определяне на допустимостта на регионите за подкрепа по линия на фондовете за сближаване. През последните няколко години Евростат разшири обхвата на публикуваната статистическа информация, като включи определени териториални типологии, за да отговори на нарастващата потребност на отговорните за изработването на политиките на ЕС лица от такава информация в рамките на политиката на сближаване и на политиката за териториално развитие. Комисията определи тези териториални типологии в сътрудничество с Организацията за икономическо сътрудничество и развитие (ОИСР) и прие методологии за създаването и поддържането им. Регламентът относно NUTS все още не включва, нито дава правно определение за тези териториални типологии, за да се определят градските, селските, крайбрежните и/или други видове райони и региони в ЕС, въпреки че те вече се използват. Фактът, че тези типологии и свързаните с тях методологии не са правно признати, нито са официално използвани в рамките на Европейската статистическа система (ЕСС), е проблем, който трябва да бъде решен, за да може те да бъдат установени като признати, безпристрастни и прозрачни статистически типологии.
            
            
               Основните свързани с политиката цели на инициативата са следните.
            
            
               1. Установяване на правно признаване на териториалните типологии, включително определението за градски агломерации, за целите на европейската статистика
            
            
               Териториалните типологии ще бъдат интегрирани в сегашния регламент относно NUTS с регламент за изменение на 
               
                  Регламент (ЕО) № 1059/2003
               
               . Това ще даде възможност в тематичните статистически регламенти и инициативи на политиката да бъдат включвани позовавания на тези териториални типологии за целите на събирането на европейски статистически данни и/или за целево въздействие на политиката върху конкретни територии, като например градски агломерации и градски, селски или крайбрежни райони и региони. Инициативата ще включва съществуващите териториални типологии, основаващи се на ниво 3 по NUTS (напр. типология на градските и селските региони, метрополни региони), местните административни единици (напр. степен на урбанизация, градски агломерации, крайбрежни райони) и ниво на координатната мрежа от 1 km², необходимо за изчисляване на другите типологии, които се основават на разпределението и гъстотата на населението в клетките на координатната мрежа.
            
            
               2. Установяване на основните определения и статистически критерии за различните териториални типологии
            
            
               С цел да се създаде методологична прозрачност и да се гарантира стабилността на териториалните типологии във времето, в регламента и разпоредбите за неговото изпълнение трябва да бъдат уточнени основните определения и критерии за създаване и актуализиране на типологиите. За тази цел в инициативата ще се използват съществуващите методологии за различните типологии.
            
            
               3. Осигуряване на хармонизирано и прозрачно прилагане и използване на териториалните типологии на равнището на ЕС и в държавите членки
            
            
               Целта на инициативата е да се подобри съпоставимостта и стабилността на типологиите. Това ще окаже положително въздействие върху съставянето и разпространението на европейската регионална статистика.
            
            
               4. В контекста на привеждането в съответствие на 
               
                  Регламент (ЕО) № 1059/2003
               
                към новите правила на Договора за функционирането на Европейския съюз (ДФЕС) предоставените понастоящем правомощия на Комисията по посочения регламент да приема актове, предназначени да изменят несъществени елементи на регламента, като го допълват, в съответствие с процедурата по регулиране с контрол, следва да се осъществяват чрез правомощия за приемане на делегирани актове.
            
            
               •Съгласуваност със съществуващите разпоредби в областта на политиката
            
            
               С настоящото предложение в регламента относно NUTS ще бъдат евентуално включени типологии, които са свързани с няколко статистически области, като например регионалните сметки, пазара на труда, развитието на селските райони, селското стопанство, туризма, морската политика и други. То би позволило агрегиране на данните в съответствие с ясно определени типологии, например като се даде възможност за сравняване на БВП за селските райони с този за градските райони, туристическите нощувки в крайбрежни райони и региони с тези в други райони и региони, заетостта/безработицата в зависимост от степента на урбанизация и много други.
            
            
               Понятия като степен на урбанизация може също така да се използват за предоставяне на данни на ООН за градските и селските райони.
            
            
               •Съгласуваност с други политики на Съюза
            
            
               
                  Териториалните типологии оказват голямо влияние върху регионалните политики в рамките на общите цели на инициативата „Европа 2020“(
                     2
                  ). Например политиките на ЕС на сближаване имат за цел намаляване на различията между регионите на ЕС и насърчаване на растежа, заетостта и устойчивото развитие в региони и райони в неравностойно положение. През последните няколко години се поставя по-голям акцент върху основаните на факти намеси на политиките и по-интегрираните териториални подходи, които отразяват многообразието на регионите на ЕС, напр. по отношение на заетостта, демографията, бедността, образованието или икономическата дейност. В анализите на регионалните политики се акцентира върху необходимостта от проучване на значителните различия между градските и селските райони, които не са еднакви в различните държави членки (вж. например 
                  
                     Шестия доклад за икономическо, социално и териториално сближаване
                  
                  (
                     3
                  )). В политиката на сближаване за периода 2014 — 2020 г. се отдава голямо значение на стратегиите за териториално развитие с акцент както върху градските и селските райони, така и върху крайбрежните райони. В принципите за политиката на сближаване за периода 2014 — 2020 г., изложени в 
                  
                     Общата стратегическа рамка
                  
                  (
                     4
                  ), се подчертава, че в подходите за насърчаване на интелигентен, устойчив и приобщаващ растеж трябва да се отразява ролята на градските агломерации и на градските, селските и крайбрежните райони и да се отчитат връзките между селските и градските райони. Типологията за степента на урбанизация бе използвана наскоро в 
                  
                     Регламент (ЕС) № 522/2014
                  
                  (
                     5
                  ), за да бъде определена допустимостта за подкрепа от Европейския фонд за регионално развитие за осъществяване на иновативни дейности в градски агломерации или градове и предградия.
               
            
            
               2.ПРАВНО ОСНОВАНИЕ, СУБСИДИАРНОСТ И ПРОПОРЦИОНАЛНОСТ
            
            
               •Правно основание
            
         
         
            
               Член 338 от ДФЕС представлява правното основание за европейската статистика. Когато е необходимо за изпълняването на ролята на ЕС, съгласно обикновената законодателна процедура Европейският парламент и Съветът приемат мерки за изготвянето на статистическа информация.
            
            
               •Субсидиарност (при неизключителна компетентност)
            
            
               Принципът на субсидиарност се прилага дотолкова, доколкото предложението не е от изключителната компетентност на ЕС. Държавите членки, действащи самостоятелно, не могат да постигнат в достатъчна степен целите на предложеното действие, а именно въвеждането на необходимите компоненти по отношение на териториалните типологии. Действието може да бъде осъществено по-ефективно на равнището на ЕС въз основа на правен акт на Съюза, за да се установят, координират и поддържат хармонизирани статистически класификации, включително териториални типологии за статистически цели на равнището на ЕС.
            
            
               •Пропорционалност
            
            
               С инициативата се предлага да се измени настоящият регламент относно NUTS в не повече от абсолютно необходимата степен. Като се има предвид необходимостта от официално признаване на териториалните типологии за нуждите на статистиката и за изготвянето на политики, нейната цел е да се измени регламентът относно NUTS, за да може териториалните типологии да бъдат включени в правната рамка, без да се променят основните принципи или структурата и определенията на регионите по NUTS, които са добре приети, доказани и неоспорими.
            
            
               
                  Този вариант се счита за най-балансирания подход за съвместяване на необходимостта от предприемане на действия с намерението да се ограничи обхватът на инициативата до необходимия минимум за постигане на целите. Тъй като става дума за правна кодификация на съществуващи типологии и техните компоненти и Комисията (Евростат) ще управлява разпределянето на типологиите, това предполага само минимални допълнителни разходи за националните статистически институти и никакви разходи за стопанските субекти или гражданите.
               
            
            
               •Избор на инструменти
            
            
               Предлаган инструмент: регламент.
            
            
               Като се имат предвид целите и съдържанието на предложението и фактът, че настоящото предложение е за изменение на съществуващ регламент, регламентът е най-подходящият инструмент.
            
            
               3.РЕЗУЛТАТИ ОТ ПОСЛЕДВАЩИТЕ ОЦЕНКИ, КОНСУЛТАЦИИ СЪС ЗАИНТЕРЕСОВАНИТЕ СТРАНИ И ОЦЕНКИ НА ВЪЗДЕЙСТВИЕТО
            
            
               •Последващи оценки/проверки за пригодност на действащото законодателство
            
            
               Действащото законодателство все още не включва типологиите, поради което е много трудно да се установят и осигурят еднакви условия за хармонизирано прилагане.
            
            
               •Консултации със заинтересованите страни
            
            
               Засегнати от настоящото предложение са най-вече националните статистически институти на държавите членки. Комисията (Евростат) привлече техните експерти от най-ранните етапи и в голяма степен разчиташе на обратна информация от тях и на техния експертен опит при изготвянето на предложението.
            
            
               Като основен потребител на регионална статистическа информация за целите на политиката Генерална дирекция на Комисията „Регионална и селищна политика“ (ГД „Регионална и селищна политика“) бе консултирана няколко пъти и също предостави ценна обратна информация.
            
            
               Предвид техническия характер на настоящото предложение не бе счетено за необходимо да бъдат включени други органи.
            
            
               •Събиране и използване на експертни становища
            
            
               
                  Понятията за типологиите бяха разработени в тясно сътрудничество с Евростат, ГД „Регионална и селищна политика“ и Съвместния изследователски център, който предостави основната техническа информация, както и ОИСР, чрез обединяване на някои вече съществуващи понятия и различните им методологии.
               
               
                  ОИСР също използва хармонизираните типологии за статистически и аналитични цели.
               
            
            
               •Оценка на въздействието
            
         
         
            
               Не бе направена оценка на въздействието, тъй като предложението не носи значими икономически, социални и екологични последици и не налага допълнителна тежест върху стопанските субекти или гражданите. Основната цел на инициативата е да се допълни настоящият регламент относно NUTS с необходимите елементи, за да се вземат предвид последните промени по отношение на териториалните класификации за статистически цели.
            
            
               •Пригодност и опростяване на законодателството
            
            
               Кодификацията на териториалните типологии в регламента относно NUTS премахва необходимостта те да бъдат определени и обяснени в други специфични правни актове, например актове, свързани с градските агломерации или с развитието на селските райони. По този начин се опростява и хармонизира законодателството в областта на развитието на градските и селските райони и морската политика.
            
            
               •Основни права
            
            
               Настоящото предложение не засяга основните права.
            
            
               4.ОТРАЖЕНИЕ ВЪРХУ БЮДЖЕТА
            
            
               Предложението няма отражение върху бюджета на ЕС.
            
            
               5.ДРУГИ ЕЛЕМЕНТИ
            
            
               •Планове за изпълнение и механизми за мониторинг, оценка и докладване
            
            
               Тъй като въпреки липсата на правно признание типологиите вече се използват, не се планира да бъдат изготвени специални планове за изпълнение или разпоредби за мониторинг. По принцип процедурата за определяне и публикуване на типологиите е следната.
            
            
               Комисията (Евростат) извършва необходимите изчисления за разпределяне на типологиите, когато са на разположение нови данни за разпределението и гъстотата на населението в клетките на координатната мрежа. Такъв обикновено е случаят след преброяване на населението. За отчитане на промените в местната или регионална структура на държавите членки може да се извършват ежегодно по-малки актуализации за съответните държави членки.
            
            
               След като Комисията (Евростат) направи тези първоначални изчисления, тя споделя резултатите с държавите членки. Те могат да ги потвърдят или изменят, например поради специфични географски условия.
            
            
               След като съгласува резултатите с държавите членки, Комисията (Евростат) ги публикува на специално предназначени за целта уебсайтове.
            
            
               Необходимо е да се създадат еднакви условия за хармонизиране на типологиите. На Комисията следва да бъде предоставено съответното правомощие с цел прилагане на типологиите посредством актове за изпълнение.
            
            
               •Подробно разяснение на конкретните разпоредби на предложението
            
            
               Тъй като предложението не води до промяна на широко приетата и доказана същност на регламента относно NUTS, с него се изменя не повече от абсолютно необходимото за постигане на неговите цели.
            
            
               Предлага се да се изменят или заменят някои от разпоредбите на Регламент (ЕО) № 1059/2003 по следните причини.
            
            
               — Член 1
            
            
               С новия член 1 се разширява предметът на регламента относно NUTS чрез добавяне на териториалните типологии и необходимите за изчисляването им статистически координатни мрежи, основани на разпределението и гъстотата на населението в отделните клетки на координатната мрежа. С него се поясняват също така ролята и наименованията на местните административни единици (LAU), като тези наименования не са последователни в регламента относно NUTS в настоящия му вид (например „елементи на NUTS“ и „по-малки административни единици“).
            
            
               — Член 2
            
         
         
            
               В член 2 параграф 5 се заличава. Той се отнася за съобщението, което трябваше да бъде изпратено до 2005 г. — две години след влизането в сила на първоначалния регламент относно NUTS през 2003 г. Поради това посоченият параграф вече не е необходим.
            
            
               — Член 3
            
            
               В член 3 параграф 4 се адаптира към новите институционални процедури, въведени с Договора от Лисабон (чрез преминаване от процедурата по регулиране с контрол към използването на делегирани актове).
            
            
               В параграф 5 последното изречение се заличава, тъй като вече не е необходимо на Комисията да се предоставя посоченото в него правомощие.
            
            
               — Член 4
            
            
               В член 4 се определят LAU. Също така се изясняват и опростяват разпоредбите относно изискванията за предаване на необходимата информация. Тези разпоредби по-рано не се разбираха по един и същ начин.
            
            
               На последно място, на Комисията се предоставя правомощието да приема делегирани актове за адаптиране на списъка на LAU в приложение III към регламента относно NUTS.
            
            
               — Член 4а
            
            
               Вмъква се член 4а, с който се въвеждат статистическите координатни мрежи, които ще се поддържат и публикуват от Комисията (Евростат) и ще служат за основа за изчисляване на териториалните типологии за регионите и районите.
            
            
               — Член 4б
            
            
               С новия член 4б се въвеждат самите типологии и се предоставят изпълнителни правомощия на Комисията да създаде еднакви условия за хармонизираното им прилагане.
            
            
               — Член 5
            
            
               В новия член 5 се разясняват и опростяват текстът и формулировка. На Комисията се предоставя правомощието да приема делегирани актове за адаптиране на класификацията NUTS в приложение I към регламента относно NUTS.
            
            
               — Членове 7 и 7а
            
            
               Член 7 се актуализира, за да включва референция към компетентния комитет, който подпомага Комисията при приемането на актове за изпълнение, а новият член 7а се отнася за упражняването на делегирането в съответствие с Междуинституционалното споразумение за по-добро законотворчество.
            
            
               — Член 8
            
            
               Член 8 се заличава. В него се предвиждаше да бъде представен доклад за изпълнението на регламента относно NUTS, което трябваше да бъде направено през 2006 г. — три години след влизането в сила на първоначалния регламент относно NUTS през 2003 г. Поради това посоченият член вече не е необходим.
            
            
               2016/0393 (COD)
            
            
               Предложение за
            
            
               РЕГЛАМЕНТ НА ЕВРОПЕЙСКИЯ ПАРЛАМЕНТ И НА СЪВЕТА
            
         
         
            
               за изменение на Регламент (ЕО) № 1059/2003 по отношение на териториалните типологии (Tercet)
            
            
               (текст от значение за ЕИП)
            
            
               ЕВРОПЕЙСКИЯТ ПАРЛАМЕНТ И СЪВЕТЪТ НА ЕВРОПЕЙСКИЯ СЪЮЗ,
            
            
               като взеха предвид Договора за функционирането на Европейския съюз, и по-специално член 338, параграф 1 от него,
            
            
               като взеха предвид предложението на Европейската комисия,
            
            
               след предаване на проекта на законодателния акт на националните парламенти,
            
            
               като взеха предвид становището на Европейския икономически и социален комитет(
                  6
               ),
            
            
               като взеха предвид становището на Комитета на регионите(
                  7
               ),
            
            
               в съответствие с обикновената законодателна процедура,
            
            
               като имат предвид, че:
            
            
               (1)С Регламент (ЕО) № 1059/2003 на Европейския парламент и на Съвета(
                  8
               ) от 26 май 2003 г. се установява обща класификация на териториалните единици за статистически цели (номенклатура на териториалните единици за статистически цели — NUTS), за да се позволи събирането, съставянето и разпространението на хармонизирана регионална статистическа информация в ЕС.
            
            
               (2)За постигане на по-добра целенасоченост на политиките Комисията, в сътрудничество с ОИСР, определи някои териториални типологии за класифициране на статистическите единици, установени с регламента относно NUTS.
            
            
               (3)Тези типологии вече се използват в рамките на Европейската статистическа система (ЕСС), по-специално степента на урбанизация, включително определението за градски агломерации, например за да бъде определена допустимостта за подкрепа от Европейския фонд за регионално развитие за осъществяване на иновативни дейности в градски агломерации или градове и предградия(
                  9
               ).
            
            
               (4)Кодифицирането на типологиите е необходимо, за да се осигурят ясни определения и условия за териториалните видове, с което да се гарантира хармонизирано и прозрачно прилагане на типологиите, както и тяхната стабилност. По този начин следва да се подпомогне съставянето и разпространението на европейска статистическа информация.
            
            
               (5)За изчисляването и разпределянето на териториалните видове за съответните региони и райони следва да се прилага система от статистически координатни мрежи, тъй като тези видове зависят от разпределението и гъстотата на населението в клетки на координатната мрежа с размер един квадратен километър.
            
            
               (6)Следва също така да бъдат пояснени някои незначителни аспекти на местните административни единици (LAU), за да се опростят терминологията и механизмът за предоставяне на списъците на LAU от държавите членки на Комисията (Евростат).
            
            
               (7)С цел адаптиране към съответните промени в държавите членки, на Комисията следва да бъде делегирано правомощието да приема актове в съответствие с член 290 от Договора по отношение на изменянето на класификацията NUTS в приложение I, на списъка на съществуващите административни единици в приложение II и на списъка на местните административни единици в приложение III към Регламент (ЕО) № 1059/2003. От особена важност е по време на подготвителната си работа Комисията да проведе подходящи консултации, включително на експертно равнище, и тези консултации да бъдат проведени в съответствие с принципите, заложени в Междуинституционалното споразумение за по-добро законотворчество от 13 април 2016 г.(
                  10
               ) По-специално, с цел осигуряване на равно участие при подготовката на делегираните актове, Европейският парламент и Съветът получават всички документи едновременно с експертите от държавите членки, като техните експерти получават систематично достъп до заседанията на експертните групи на Комисията, занимаващи се с подготовката на делегираните актове.
            
            
               (8)С цел да се осигурят еднакви условия за прилагането на настоящия регламент, на Комисията следва да се предоставят изпълнителни правомощия по отношение на прилагането на териториалните типологии и динамичните редове, които държавите членки трябва да предоставят на Комисията в случай на изменения на класификацията NUTS. Тези правомощия следва да бъдат упражнявани в съответствие с Регламент (ЕС) № 182/2011 на Европейския парламент и на Съвета(
                  11
               ).
            
            
               (9)Поради това Регламент (ЕО) № 1059/2003 следва да бъде съответно изменен,
            
            
               ПРИЕХА НАСТОЯЩИЯ РЕГЛАМЕНТ:
            
         
         
            
               Член 1
            
            
               Регламент (ЕО) № 1059/2003 се изменя, както следва:
            
            
               1)член 1 се заменя със следното:
            
            
               „Член 1
            
            
               Предмет
            
            
               1. С настоящия регламент се установява обща класификация на териториалните единици за статистически цели (NUTS), за да се позволи събирането, съставянето и разпространението на хармонизирана статистическа информация на различните териториални нива на ЕС.
            
            
               2. Класификацията NUTS е представена в приложение I.
            
            
               3. Местните административни единици (LAU), посочени в член 4, допълват класификацията NUTS.
            
            
               4. Статистическите координатни мрежи, посочени в член 4а, допълват класификацията NUTS. Те се използват за изчисляване на основани на населението териториални типологии.
            
            
               5. Териториалните типологии на Съюза, посочени в член 4б, допълват класификацията NUTS чрез разпределяне на видовете за териториалните единици.“;
            
            
               2)в член 2 параграф 5 се заличава;
            
            
               3)член 3 се изменя, както следва:
            
            
               а)параграф 4 се заменя със следното:
            
            
               „4. Съществуващите административни единици, използвани за класификацията NUTS, са изложени в приложение II. На Комисията се предоставя правомощието да приема делегирани актове в съответствие с член 7а за адаптиране на приложение II въз основа на съответните промени в държавите членки.“;
            
            
               б)
                     в параграф 5 трета алинея се заменя със следното:
            
            
               „Някои неадминистративни единици обаче могат да се отклоняват от тези прагове поради определени географски, социално-икономически, исторически, културни или екологични условия, особено на островите или в най-отдалечените региони.“;
            
            
               4)член 4 се заменя със следното:
            
            
               „Член 4
            
            
               Местни административни единици
            
            
               1. Във всяка държава членка местните административни единици (LAU) подразделят ниво 3 по NUTS на едно или две допълнителни нива териториални единици. Най-малко едно от нивата LAU трябва да е административна единица, определена в член 3, параграф 1 и фигурираща в приложение III. На Комисията се предоставя правомощието да приема делегирани актове в съответствие с член 7а за адаптиране на списъка на LAU в приложение III въз основа на съответните промени в държавите членки.
            
         
         
            
               2. В рамките на първите шест месеца от всяка година държавите членки предават на Комисията (Евростат) списъка на LAU, актуален към 31 декември на предходната година, като посочват всякакви промени и региона на ниво 3 по NUTS, към който принадлежат местните административни единици. За тази цел те използват поискания от Комисията (Евростат) електронен формат на данните.
            
            
               3. До 31 декември всяка година Комисията (Евростат) публикува списъка на LAU в специален раздел на своя уебсайт.“;
            
            
               5)вмъкват се следните членове 4а и 4б:
            
            
               „Член 4а
            
            
               Статистически координатни мрежи
            
            
               Комисията (Евростат) поддържа и публикува в специален раздел на своя уебсайт система от статистически координатни мрежи на равнището на Съюза. Статистическите координатни мрежи трябва да отговарят на спецификациите, определени в Регламент (ЕС) № 1089/2010 на Комисията(
                  12
               ).
            
            
               Член 4б
            
            
               Териториални типологии на Съюза
            
            
               1. Комисията (Евростат) поддържа и публикува в специален раздел на своя уебсайт типологии на Съюза, съставени от териториални единици на нива NUTS, LAU и клетки на координатната мрежа.
            
            
               2. Основаната на координатната мрежа типология се установява на ниво на резолюция на мрежата от 1 km2, както следва:
            
            
               –„градски центрове“,
            
            
               –„гнезда от градски тип“,
            
            
               –„клетки на координатната мрежа на ниво селски район“.
            
            
               3. Установяват се следните типологии на ниво LAU:
            
            
               а) степен на урбанизация (DEGURBA):
            
            
               –„градски райони“:
            
            
               –„градски агломерации“ или „гъсто населените райони“,
            
            
               –„градове и предградия“ или „средно населени райони“,
            
            
               –„селски райони“ или „слабо населени райони“;
            
            
               б) функционални градски райони:
            
         
         
            
               – „градски агломерации“ и техните „зони за транспорт до работното място“;
            
            
               в) крайбрежни райони:
            
            
               –„крайбрежни райони“,
            
            
               –„райони, различни от крайбрежните“.
            
            
               Ако в дадена държава членка има повече от едно административно ниво LAU, Комисията (Евростат) се консултира с тази държава членка, за да определи административното ниво LAU, което да се използва за разпределяне на типологиите.
            
            
               4. Установяват се следните типологии и наименования на ниво 3 по NUTS:
            
            
               а) типология на градските и селските региони:
            
            
               –„преобладаващо градски региони“,
            
            
               –„междинни региони“,
            
            
               –„преобладаващо селски региони“;
            
            
               б) типология на метрополните региони:
            
            
               –„метрополни региони“,
            
            
               –„региони, различни от метрополните“;
            
            
               в) типология на крайбрежните региони:
            
            
               –„крайбрежни региони“,
            
            
               –„региони, различни от крайбрежните“.
            
            
               5. Посредством актове за изпълнение Комисията установява еднакви условия за хармонизираното прилагане на типологиите в държавите членки и на равнището на Съюза. Тези актове за изпълнение се приемат в съответствие с посочената в член 7 процедура по разглеждане.“;
            
            
               6)член 5 се изменя, както следва:
            
            
               а)параграф 4 се заменя със следното:
            
            
               „4. Измененията в класификацията NUTS се приемат през втората половина на календарната година не по-често от веднъж на всеки три години въз основа на изложените в член 3 критерии. Въпреки това ако съответната административна структура на дадена държава членка претърпи значителна реорганизация, измененията на класификацията NUTS могат да се приемат на по-кратки периоди.
            
         
         
            
               На Комисията се предоставя правомощието да приема делегирани актове в съответствие с член 7а за адаптиране на класификацията NUTS в приложение I въз основа на съответните промени в държавите членки. Регионалните данни, които държавите членки изпращат на Комисията (Евростат), трябва да се основават на изменената класификация NUTS, считано от 1 януари на втората година след приемането на делегиран акт в съответствие с посоченото в първа алинея.“;
            
            
               б)параграф 5 се заменя със следното:
            
            
               „5. Когато се прави изменение в класификацията NUTS, съответната държава членка предоставя на Комисията (Евростат) динамичните редове за новото регионално разпределение, за да се заменят вече предадените данни.
            
            
               Посредством актове за изпълнение Комисията установява еднакви условия по отношение на динамичните редове и тяхната дължина, като се взема предвид осъществимостта на предаването им. Тези актове за изпълнение се приемат в съответствие с посочената в член 7 процедура по разглеждане.
            
            
               Динамичните редове се предоставят до 1 януари на четвъртата година след приемането на делегиран акт в съответствие с посоченото в параграф 4.“;
            
            
               7)член 7 се заменя със следното:
            
            
               „Член 7
            
            
               Процедура на комитет
            
            
               1. Комисията се подпомага от Комитета на Европейската статистическа система. Този комитет е комитет по смисъла на Регламент (ЕС) № 182/2011.
            
            
               2. При позоваване на настоящия параграф се прилага член 5 от Регламент (ЕС) № 182/2011.“;
            
            
               8)вмъква се следният член 7а:
            
            
               „Член 7а
            
            
               Упражняване на делегирането
            
            
               1. Правомощието да приема делегирани актове се предоставя на Комисията при спазване на предвидените в настоящия член условия.
            
            
               2. Правомощието да приема делегирани актове, посочено в член 3, параграф 4, член 4, параграф 1 и член 5, параграф 4, се предоставя на Комисията за неопределен срок, считано от [Publications Office: please insert exact date of entry into force of this Regulation].
            
            
               3. Делегирането на правомощия, посочено в член 3, параграф 4, член 4, параграф 1 и член 5, параграф 4, може да бъде оттеглено по всяко време от Европейския парламент или от Съвета. С решението за оттегляне се прекратява посоченото в него делегиране на правомощия. То поражда действие в деня след публикуването на решението в Официален вестник на Европейския съюз или на по-късна, посочена в решението дата. То не засяга действителността на делегираните актове, които вече са в сила.
            
            
               4. Преди приемането на делегиран акт Комисията провежда консултации с експерти, определени от всяка държава членка, в съответствие с принципите, заложени в Междуинституционалното споразумение за по-добро законотворчество от 13 април 2016 г.
            
            
               5. Веднага след като приеме делегиран акт, Комисията нотифицира акта едновременно на Европейския парламент и Съвета.
            
            
               6. Делегиран акт, приет съгласно член 3, параграф 4, член 4, параграф 1 и член 5, параграф 4, влиза в сила единствено ако нито Европейският парламент, нито Съветът не са представили възражения в срок от два месеца след нотифицирането на акта на Европейския парламент и Съвета или ако преди изтичането на този срок и Европейският парламент, и Съветът са уведомили Комисията, че няма да представят възражения. Този срок се удължава с два месеца по инициатива на Европейския парламент или на Съвета.“;
            
            
               9)член 8 се заличава.
            
         
         
            
               Член 2
            
            
               Настоящият регламент влиза в сила на двадесетия ден след деня на публикуването му в Официален вестник на Европейския съюз.
            
            
               Настоящият регламент е задължителен в своята цялост и се прилага пряко във всички държави членки.
            
            
               Съставено в Брюксел на  година.
            
            
               
                  За Европейския парламент
                        За Съвета
               
               
                  Председател
                        Председател
               
            
         
         
            
                  
                     (1)
                  Регламент (ЕО) № 1059/2003 на Европейския парламент и на Съвета от 26 май 2003 г. за установяване на обща класификация на териториалните единици за статистически цели (NUTS) (ОВ L 154, 21.6.2003 г., стр. 1).
               
               
                  
                     (2)
                  http://ec.europa.eu/europe2020/index_bg.htm.
               
               
                  
                     (3)
                  http://ec.europa.eu/regional_policy/bg/information/publications/reports/2014/6th-report-on-economic-social-and-territorial-cohesion.
               
               
                  
                     (4)
                  ОВ L 347, 20.12.2013 г., стр. 320.
               
               
                  
                     (5)
                  ОВ L 148, 20.5.2014 г., стр. 1.
               
               
                  
                     (6)
                  ОВ C ,  г., стр. .
               
               
                  
                     (7)
                  ОВ C ,  г., стр. .
               
               
                  
                     (8)
                  Регламент (ЕО) № 1059/2003 на Европейския парламент и на Съвета от 26 май 2003 г. за установяване на обща класификация на териториалните единици за статистически цели (NUTS) (ОВ L 154, 21.6.2003 г., стр. 1).
               
               
                  
                     (9)
                  ОВ L 148, 20.5.2014 г., стр. 1.
               
               
                  
                     (10)
                  ОВ L 123, 12.5.2016 г., стр. 1.
               
               
                  
                     (11)
                  Регламент (ЕС) № 182/2011 на Европейския парламент и на Съвета от 16 февруари 2011 г. за установяване на общите правила и принципи относно реда и условията за контрол от страна на държавите членки върху упражняването на изпълнителните правомощия от страна на Комисията (ОВ L 55, 28.2.2011 г., стр. 13).
               
               
                  
                     (12)
                  Регламент (ЕС) № 1089/2010 на Комисията от 23 ноември 2010 г. за прилагане на Директива 2007/2/ЕО на Европейския парламент и на Съвета по отношение на оперативната съвместимост на масиви от пространствени данни и услуги за пространствени данни (ОВ L 323, 8.12.2010 г., стр. 11).